Kokoomuslaisen professorin mielestä hallituksen nykymuotoisista sote-suunnitelmista voi puhua katastrofina.

Sote-asiantuntija, kokoomuslainen emeritusprofessori Martti Kekomäki yhtyy kokoomuskansanedustaja Elina Lepomäen kritiikkiin, eikä löydä nyt ehdotetusta valinnanvapausmallista juuri mitään hyötyä. VELI-JUKKA MUSTAJÄRVI

Helsingin yliopiston terveyden- ja sairaanhoidon emeritusprofessori Martti Kekomäki on nostettu pääministeri Juha Sipilän (kesk) ja koko nykyisen hallituksen alkuperäisen sote-sopumallin isäksi.

Asiasta kerrotaan Risto Uimosen vaalikirjassa Juha Sipilä - Keskustajohtajan henkilökuva (Minerva 2015), jonka mukaan Sipilän muutaman vuoden takainen kompromissiesitys perustui Kekomäen Sipilälle muotoilemaan parin sivun muistioon. Siinä Kekomäki perusteli, miksi sosiaali- ja terveydenhoito kannattaa järjestää viiden toimijan eli maakunnan mallilla.

Sen jälkeen sote on saanut monenlaisia uusia muotoja ja maakuntienkin määrä noussut 18:aan. Kekomäki sanookin Iltalehdelle, että nykyiset sote-suunnitelmat eivät vastaa hänen alkuperäisiä näkemyksiään.

- Tuntuu hyvin pahalta. Tämä ei ole minun syyni, Kekomäki toteaa.

Häntä harmittaakin, että googlettamalla vanhoja artikkeleita hänestä saa edelleen kuvan hallituksen sote-suunnitelmien isänä.

Nykyinen pääministeri ja Helsingin ja Uudenmaan sairaanhoitopiirin entinen hallintoylilääkäri tapasivat syksyllä 2013, jolloin Kekomäelle entuudestaan täysin tuntematon Sipilä soitti hänelle ja pyysi Oulunsaloon puhumaan juuri sote-asioista.

- Puhuimme kahdestaan paljon näistä asioista.

Sipilän lisäksi Kekomäki ei ole sote-asioista muiden ministereiden kanssa puhunut.

- Kumpikaan peruspalveluministeri - Juha Rehula (kesk) ja Annika Saarikko (kesk) - ei ole tehnyt elettäkään minun kuulemiseksi.

Keisari ilman vaatteita

Kokoomuksen kansanedustajan Elina Lepomäen tuoretta " sote-kapinaa " Kekomäki pitää hyvänä asiana.

- Hänen kritiikkinsä osuu naulankantaan.

Kekomäki ilahtui myös eduskunnan salissa kuulemastaan sote-vertauksesta " keisari ilman vaatteita " .

- Itsekin huudahdin spontaanisti juuri samalla tavalla.

Kekomäki on Lepomäen tavoin huolissaan kustannuskehityksestä. Hän muistuttaa, että Suomen koko perusterveydenhuolto on tällä hetkellä lähes suoraan ulkomaisen lainanoton varassa.

- On vaikea löytää ehdotetusta valinnanvapaudesta elementtejä, jotka vähentäisivät kustannuksia. Sen sijaan tässä on useita uusia kustannustekijöitä.

Emeritusprofessorin mielestä nyt olisikin oikea hetki karsia kustannuksia, ei lisätä niitä - aivan kuten sote-uudistuksen yhtenä alkuperäisenä tehtävänä olikin. Hän ei kuitenkaan usko nyt ehdotetun valinnanvapausmallin tuovan säästöjä.

- Varpusparven kaitseminen on mahdoton tehtävä, jos jokaisessa kivijalassa on kaksi lääkäriä, jotka kilpailevat keskenään.

Kekomäen mielestä koko uudistusta rakennetaankin nyt väärässä järjestyksessä - " sirkkeli pyörii väärään suuntaan " .

- Jos mennään valinnanvapaus ensimmäisenä, se ei toimi.

Hänen mukaansa ensin olisi pitänyt määritellä kunkin alueen väestöpohja ja sitten laskea sille kustannukset. Vasta sen jälkeen olisi valinnanvapauden vuoro.

Kekomäki on edelleen viiden vastuualueen kannalla, suurempi määrä on hänen mielestään turhaa.

- En ymmärrä mitä muita tehtäviä maakunnilla on kuin sote. En tunne muita maakunnille suunniteltuja tehtäviä riittävän tarkkaan, jotta osaisin sanoa niistä mitään.

Jonot siirtyvät

Kolme vuosikymmentä kirurgina toiminut Kekomäki pitää huonona asiana sitä, että sote-palveluntarjoajille maksettaisiin potilaiden määrän eikä varsinaisen hoidon mukaan.

- Miksi hoitaa haavaa, kun voi lähettää potilaan ensiapuasemalle - ja rahat saadaan silti. Jono siirtyy terveyskeskuksen ovelta sairaalan ovelle. Ja tätä ovat vielä kallispalkkaiset virkamiehet valvomassa.

Kekomäki sanoo samaa mallia käytetyn Tukholmassa, ja malli on kopioitu Suomeen, vaikka se ei siellä Kekomäen mukaan onnistunut.

- Siitä käytettiin termiä katastrofi.

Hän on huolissaan myös rahavirtojen muodostumisesta, eli paljonko potilaista saatavista rahoista käytetään mihinkin.

- Mielikuvamarkkinointi tulee räjähtämään silmille. Eli mikä osa rahasta kanavoituu ihmisten auttamiseen, mikä mainontaan ja kuinka paljon osingonmaksuun. Eikö suomalaisten verorahoille löydy muuta loppusijoituskohdetta kuin Panama tai Bahama?

Kekomäki korostaa, että hänen kriittisillä sote-mielipiteillään ei ole poliittisia ulottuvuuksia.

- Kokoomusta olen äänestänyt 50 vuotta ja Juha Sipilä on arvostettava ja viisas poliitikko.

Juttua muokattu klo 17.37: täsmennetty yhtä sitaattia.